**Peisaj (III)**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-nalţă în aer fuior de castel

Pe plete de stânci sculptate-n argint,

Liane-mpletesc, unduinde, tunel

Şi turnuri se-alintă în aburi de-absint.

Se-aude gâlceavă de-alese viori,

O harfă suspină sub palme de vânt.

Castelul tresare. Şi caii de sori

Se ţes peste ape, se-nvârt în descânt.

În care de-amurg ferecate-n tăceri,

Gonesc spre castel clipe-n cape de jar.

Castelul se surpă de-atâtea poveri

Şi muşchiul se-ascunde sub foi de arţar.